พนง.แบงก์กรุงเทพแต่งดำประท้วงโบนัส
มาตามนัด! สหภาพแบงก์กรุงเทพแต่งดำรวมตัวหน้าสำนักงานใหญ่ สีลม ยื่นคำขาดขอโบนัส 4 เดือน หลังเจรจาไกล่เกลี่ยเมื่อวานไม่ลงตัว
25 ม.ค. 2556

มาตามนัด! สหภาพแบงก์กรุงเทพแต่งดำรวมตัวหน้าสำนักงานใหญ่ สีลม ยื่นคำขาดขอโบนัส 4 เดือน หลังเจรจาไกล่เกลี่ยเมื่อวานไม่ลงตัว
วันนี้เวลา 12.00 น. ผู้สื่อข่าวรายงานว่ากลุ่มสหภาพแรงงานธนาคารกรุงเทพ ได้รวมตัวกันใส่ชุดดำประท้วงยื่นขอเรียกร้อง 3 ค. 1 ก. ได้แก่ 1.ขอคืนโบนัสที่เคยได้รับในปี 2539 ปีละ5-6เดือนและจ่ายโบนัสในปีที่ผ่านมาที่อัตรา 4 เดือน จากปัจจุบันที่ได้รับ 2 เดือน 2.ขอคืนอัตราเงินสมทบเงินกองทุน ที่นายจ้างเคยจ่ายในอัตราเท่ากันทุกคน 3.ขอคืนเงินประทังชีวิตหลังเกษียณที่นายจ้างเคยจ้างคนละ 450,000 บาทอีกครั้งผู้บริหารธนาคารอีกครั้ง หลังจากการเจรจาไกล่เกลี่ยกับตัวแทนผู้บริหารที่กระทรวงแรงงานเมื่อวานที่ผ่านมาไม่สามารถตกลงกันได้
โดยบรรยากาศการชุมนุมประท้วงในวันนี้เป็นไปอย่างคึกคัก มีพนักงานธนาคารกรุงเทพเข้าร่วมชุมนุมประมาณ 700-800 คน ขณะเดียวกันยังมีตัวแทนกลุ่มสหภาพรัฐวิสาหกิจการบินไทย ตัวแทนสหภาพแรงงานธนาคารไทยพาณิชย์และตัวแทนกลุ่มสมานฉันท์แรงงานไทย เดินทางมามอบกระเช้าให้กำลังใจด้วย
นายชัยวัฒน์ มาคำจันทร์ ประธานสหภาพแรงงาน ธนาคารกรุงเทพ กล่าวว่า กลุ่มสหภาพจะแสดงจุดยืนข้อเรียกร้องด้วยการให้สมาชิกทุกสาขาทั่วประเทศใส่ชุดดำมาทำงานตั้งแต่วันนี้เป็นต้นไป จนกว่าผู้บริหารคือนายโฆสิต ปั้นเปี่ยมรัษฎ์ ประธานกรรมการบริหาร หรือ นายชาติศิริ โสภณพนิช กรรมการผู้จัดการใหญ่ จะลงมาเจรจาด้วยตัวเอง และจะนัดชุมนุมใหญ่อีกครั้งในวันที่ 29 ม.ค. นี้ ที่บริเวณหน้าสำนักงานใหญ่สีลม เวลาเที่ยงตรง
"วันนี้สิ่งที่เราอยากได้คำตอบก่อนคือ เรื่องเงินโบนัส 4 เดือนว่าจะให้หรือไม่ ส่วนข้อเรียกร้องอื่นๆค่อยว่ากันที่หลัง แต่ผู้บริหารกลับไม่สนใจไม่มียอมลงมาคุยเลย ถือเป็นการไม่ให้เกียรติกัน" นายชัยวัฒน์ กล่าว
ทั้งนี้ ผู้สื่อข่าวรายงานว่า ผู้บริหารของธนาคารกรุงเทพหลายรายได้ทยอยเดินทางออกจากธนาคารไปก่อนที่การชุมนุมจากกลุ่มสหภาพจะเริ่มขึ้น